মন্ট্রিল ল্যাবরেটরি

**মন্ট্রিল ল্যাবরেটরি** ছিল ১৯৪০-এর দশকে দ্বিতীয় বিশ্বযুদ্ধের সময় ন্যাশনাল রিসার্চ কাউন্সিল অব কানাডা কর্তৃক প্রতিষ্ঠিত একটি কর্মসূচি। এর লক্ষ্য ছিল যুক্তরাজ্যের সাথে যৌথভাবে পারমাণবিক গবেষণা পরিচালনা করা এবং ব্রিটেনের 'টিউব অ্যালয়েস' পারমাণবিক প্রকল্পের কিছু বিজ্ঞানী ও কাজকে এর অন্তর্ভুক্ত করা। এটি ম্যানহাটন প্রকল্পের অংশ হয়ে ওঠে এবং বিশ্বের প্রথম সারির কয়েকটি পারমাণবিক চুল্লির নকশা ও নির্মাণ সম্পন্ন করে।

ফ্রান্সের পতনের পর, কিছু ফরাসি বিজ্ঞানী তাদের কাছে থাকা ভারী জলের মজুদ নিয়ে ব্রিটেনে পালিয়ে যান। তাদের সাময়িকভাবে ক্যামব্রিজ বিশ্ববিদ্যালয়ের ক্যাভেন্ডিশ ল্যাবরেটরিতে রাখা হয়, যেখানে তারা চুল্লির নকশা নিয়ে কাজ করেন। মড কমিটি নিশ্চিত ছিল না যে এটি টিউব অ্যালয়েসের মূল লক্ষ্য পারমাণবিক বোমা তৈরির সাথে সম্পর্কিত কি না, যদিও একটি চুল্লি ব্যবহার করে প্লুটোনিয়াম তৈরির সম্ভাবনা ছিল, যা বোমায় ব্যবহার করা যেত। তাই কমিটি সুপারিশ করে যে বিজ্ঞানীদের যুক্তরাষ্ট্রে স্থানান্তরিত করা হোক এবং ম্যানহাটন প্রকল্পের চুল্লি তৈরির প্রচেষ্টার সাথে যুক্ত করা হোক। নিরাপত্তা নিয়ে মার্কিন উদ্বেগ (বিজ্ঞানীদের অনেকেই বিদেশি নাগরিক ছিলেন) এবং ফরাসি বিজ্ঞানী ও ইম্পেরিয়াল কেমিক্যাল ইন্ডাস্ট্রিজের (আইসিআই) পেটেন্ট দাবির কারণে শেষ পর্যন্ত তাদের কানাডায় পাঠানোর সিদ্ধান্ত নেওয়া হয়।

কানাডীয় সরকার এই প্রস্তাবে রাজি হয় এবং ম্যাকগিল বিশ্ববিদ্যালয়ের একটি বাড়িতে মন্ট্রিল ল্যাবরেটরি প্রতিষ্ঠিত হয়; পরবর্তীতে ১৯৪৩ সালের মার্চ মাসে এটি মন্ট্রিল বিশ্ববিদ্যালয়ে স্থায়ীভাবে স্থানান্তরিত হয়। ১৯৪২ সালের শেষদিকে ল্যাবরেটরির প্রথম আটজন কর্মী মন্ট্রিলে পৌঁছান। তারা ছিলেন ফ্রান্স থেকে আগত বেরট্রান্ড গোল্ডস্মিড] ও পিয়ের অজের, চেকোস্লোভাকিয়া থেকে জর্জ প্লাজেক, সুইজারল্যান্ড থেকে এস. জি. বাউয়ার, অস্ট্রিয়া থেকে ফ্রিডরিখ প্যানেথ ও হ্যান্স ফন হালবান, এবং ব্রিটেন থেকে আর. ই. নিউয়েল ও এফ. আর. জ্যাকসন। কানাডীয় দলের মধ্যে ছিলেন জর্জ ভলকফ, বার্নিস ওয়েল্ডন সার্জেন্ট ও জর্জ লরেন্স, এবং জে. কারসন মার্ক, ফিল ওয়ালেস ও লিও ইয়াফের মতো প্রতিভাবান তরুণ কানাডীয় বিজ্ঞানীরা।

কানাডা ইউরেনিয়াম আকরিক এবং ভারী জলের প্রধান উৎস হওয়া সত্ত্বেও, এগুলো আমেরিকানদের নিয়ন্ত্রণে ছিল। ইঙ্গ-মার্কিন সহযোগিতা ভেঙে পড়ায় মন্ট্রিল ল্যাবরেটরির বিজ্ঞানীরা চুল্লি তৈরির প্রয়োজনীয় উপকরণগুলো পাচ্ছিলেন না। ১৯৪৩ সালে কুইবেক চুক্তির মাধ্যমে টিউব অ্যালয়েসকে মার্কিন ম্যানহাটন প্রকল্পের সাথে একীভূত করা হয়। আমেরিকানরা চুল্লি তৈরিতে সাহায্য করতে সম্মত হয়। যারা ব্রিটিশ নাগরিক ছিলেন না এমন বিজ্ঞানীরা চলে যান এবং ১৯৪৪ সালের মে মাসে জন ককক্রফট মন্ট্রিল ল্যাবরেটরির নতুন পরিচালক নিযুক্ত হন। ১৯৪৪ সালে চক রিভার ল্যাবরেটরিজ চালু হয় এবং ১৯৪৬ সালের জুলাই মাসে মন্ট্রিল ল্যাবরেটরি বন্ধ করে দেওয়া হয়। চক রিভারে দুটি চুল্লি তৈরি করা হয়েছিল। ছোট চুল্লি জিপ ১৯৪৫ সালের ৫ সেপ্টেম্বর এবং বৃহত্তর চুল্লি এনআরএক্স ১৯৪৭ সালের ২১ জুলাই সক্রিয় হয়। এনআরএক্স এক সময় বিশ্বের সবচেয়ে শক্তিশালী গবেষণা চুল্লি ছিল।

## কানাডায় প্রারম্ভিক পারমাণবিক গবেষণা

কানাডায় পারমাণবিক গবেষণার দীর্ঘ ইতিহাস রয়েছে, যা ১৮৯৯ সালে ম্যাকগিল বিশ্ববিদ্যালয়ে আর্নেস্ট রাদারফোর্ডের অগ্রণী কাজের মাধ্যমে শুরু হয়েছিল। ১৯৪০ সালে ন্যাশনাল রিসার্চ কাউন্সিলের (এনআরসি) জর্জ লরেন্স পারমাণবিক চুল্লির সম্ভাব্যতা প্রমাণের জন্য অটায়াতে ইউরেনিয়ামের মধ্যে নিউট্রন ক্যাপচার এবং নিউক্লীয় বিভাজন পরিমাপের পরীক্ষা শুরু করেন। সেই উদ্দেশ্যে তিনি নর্থওয়েস্ট টেরিটোরিজের পোর্ট রেডিয়ামের এলডোরাডো খনি থেকে কাগজের ব্যাগে করে  ইউরেনিয়াম ডাইঅক্সাইড সংগ্রহ করেন। নিউট্রন মডারেটর হিসেবে তিনি পেট্রোলিয়াম কোক আকারে কার্বন ব্যবহার করেন। এগুলোকে ইউরেনিয়াম অক্সাইডের ব্যাগসহ একটি বড় কাঠের বাক্সে রাখা হয়েছিল, যার গায়ে নিউট্রন মডারেটর হিসেবে প্যারাফিন মোমের আস্তরণ ছিল। এরপর একটি নিউট্রন উৎস যুক্ত করা হয় এবং তেজস্ক্রিয়তা পরিমাপের জন্য গাইগার কাউন্টার ব্যবহার করা হয়।

১৯৪২ সালেও পরীক্ষাগুলো চললেও শেষ পর্যন্ত তা সফল হয়নি; কোক এবং ইউরেনিয়াম অক্সাইডের ভেজালের ফলে সৃষ্ট সমস্যাগুলো পুরোপুরি বোঝা যায়নি, যার ফলে অনেক বেশি নিউট্রন শোষিত হচ্ছিল। তবে লরেন্সের প্রচেষ্টা দৃষ্টি আকর্ষণ করে এবং ১৯৪০ সালের গ্রীষ্মে কানাডায় ব্রিটিশ বৈজ্ঞানিক লিয়াজোঁ অফিসার আর. এইচ. ফাউলার তাকে দেখতে আসেন। এরপর শরতের দিকে ব্রিটিশ টিজার্ড মিশনের জন ককক্রফট আমেরিকা সফর করেন। তারা ব্রিটেনে মড কমিটি এবং যুক্তরাষ্ট্রে ন্যাশনাল ডিফেন্স রিসার্চ কমিটির (এনডিআরসি) তত্ত্বাবধানে পরিচালিত অনুরূপ গবেষণার খবর নিয়ে আসেন।

ফাউলার এনডিআরসি এবং ব্রিটেন ও কানাডার মধ্যে যোগাযোগের মাধ্যম হয়ে ওঠেন। তার মাধ্যমে লরেন্স এনডিআরসির এস-১ ইউরেনিয়াম কমিটির চেয়ারম্যান লাইম্যান জে. ব্রিগসের সাথে পরিচিত হন, যিনি তাকে মার্কিন গবেষণার প্রতিলিপি সরবরাহ করেন। ইংল্যান্ডে ফিরে ককক্রফট লর্ড মেলচেটের মাধ্যমে লরেন্সের গবেষণা চালিয়ে যাওয়ার জন্য ৫,০০০ ডলার অনুদানের ব্যবস্থা করেন। এই অর্থ একটি কানাডীয় সহযোগী প্রতিষ্ঠানের মাধ্যমে ইম্পেরিয়াল কেমিক্যাল ইন্ডাস্ট্রিজ (আইসিআই) প্রদান করেছিল। এর ফলে কানাডীয় কর্তৃপক্ষ লরেন্সের কাজের গুরুত্ব সম্পর্কে গভীরভাবে প্রভাবিত হয়।

## ফরাসি সংযোগ
লরেন্স কার্বনকে ভারী জলের পরিবর্তে বেছে নিয়েছিলেন কারণ এটি ছিল সস্তা এবং সহজে পাওয়া যেত। ফ্রান্সের বিজ্ঞানীদের একটি দল, যার মধ্যে হ্যান্স ফন হালবান, লিউ কোওয়ার্স্কি এবং ফ্রান্সিস পেরিন ছিলেন, ১৯৩৯ সাল থেকে অনুরূপ পরীক্ষা চালিয়ে আসছিলেন। ১৯৪০ সালের মধ্যে তারা মডারেটর হিসেবে ভারী জল ব্যবহারের সিদ্ধান্ত নেন এবং ফরাসি অস্ত্র মন্ত্রণালয়ের মাধ্যমে নরওয়ের ভেমোর্কের নর্স্ক হাইড্রো জলবিদ্যুৎ কেন্দ্র থেকে প্রায়  ভারী জল সংগ্রহ করেন। ফ্রান্সের পতনের পর তারা সেই ভারী জলের মজুদ নিয়ে ব্রিটেনে পালিয়ে যান। তাদের সাময়িকভাবে ক্যামব্রিজ বিশ্ববিদ্যালয়ের ক্যাভেন্ডিশ ল্যাবরেটরিতে রাখা হয়েছিল, কিন্তু ব্রিটেনও শীঘ্রই পতন হতে পারে ভেবে তারা যুক্তরাষ্ট্রে বা কানাডায় স্থানান্তরিত হতে আগ্রহী ছিলেন।

কানাডা ছিল ভারী জলের একটি বিকল্প উৎস। কমিনকো ১৯৩৪ সাল থেকে ভারী জল গবেষণার সাথে জড়িত ছিল এবং ব্রিটিশ কলাম্বিয়ার ট্রেইলে তাদের গলানোর কারখানায় এটি উৎপাদন করত। ১৯৪১ সালের ২৬ ফেব্রুয়ারি এনআরসি তাদের ভারী জল উৎপাদনের সক্ষমতা সম্পর্কে জানতে চায়। এরপর ২৩ জুলাই অফিস অব সায়েন্টিফিক রিসার্চ অ্যান্ড ডেভেলপমেন্টের (ওএসআরডি) পক্ষ থেকে প্রিন্সটন বিশ্ববিদ্যালয়ে কর্মরত ব্রিটিশ বিজ্ঞানী হিউ টেলর একটি চিঠি লেখেন। টেলর ২০০০ পাউন্ড উৎপাদনের জন্য একটি এনডিআরসি চুক্তির প্রস্তাব দেন, যার জন্য এনডিআরসি নিম্নমানের জন্য প্রতি পাউন্ডে ৫ ডলার এবং উচ্চমানের ভারী জলের জন্য ১০ ডলার দিতে প্রস্তুত ছিল। সেই সময়ে এটি প্রতি পাউন্ড ১১৩০ ডলার পর্যন্ত দামে বিক্রি হতো।

কমিনকোর প্রেসিডেন্ট সেলউইন জি. ব্লেলক সতর্ক ছিলেন। যুদ্ধের পরে হয়তো ভারী জলের কোনো চাহিদা থাকবে না এবং এই প্রক্রিয়ার পেটেন্ট ছিল অ্যালবার্ট এডগার নোলেসের নামে, তাই মুনাফা ভাগাভাগির চুক্তির প্রয়োজন ছিল। এর জবাবে টেলর কারখানা পরিবর্তনের জন্য ২০,০০০ ডলার প্রস্তাব করেন। ৬ ডিসেম্বর পর্যন্ত বিষয়টি ঝুলে ছিল, এরপর ব্লেলক ব্রিটিশ পদার্থবিদ জি. আই. হিগসনের সাথে দেখা করেন। হিগসন তাকে জানান যে টেলর কমিনকোর প্রতি নিরুৎসাহিত হয়ে অন্য উৎস খোঁজার সিদ্ধান্ত নিয়েছেন। ব্লেলক টেলরকে ট্রেইল পরিদর্শনের আমন্ত্রণ জানান এবং তিনি ১৯৪২ সালের ৫ থেকে ৮ জানুয়ারি সেখানে যান। তারা দ্রুতই একমত হন। ব্লেলক ট্রেইলে ভারী জল উৎপাদনে রাজি হন এবং বোর্ডের চেয়ারম্যান স্যার এডওয়ার্ড বিটির অনুমোদন পান। ১৯৪২ সালের ১ আগস্ট একটি চুক্তি স্বাক্ষরিত হয়। ভারী জল প্রকল্পটি ১৯৪২ সালের অক্টোবরে 'পি-৯ প্রকল্প' নামে পরিচিতি লাভ করে।

ফরাসি বিজ্ঞানীরা একটি জলীয় সমজাতীয় চুল্লির নকশায় বেশ অগ্রগতি করেছিলেন, কিন্তু তাদের কাজ ব্রিটিশ টিউব অ্যালয়েস প্রকল্পের মূল লক্ষ্য পারমাণবিক বোমা তৈরির ক্ষেত্রে কতটা প্রাসঙ্গিক তা নিয়ে সন্দেহ ছিল এবং যুদ্ধকালীন ব্রিটেনে সম্পদ সীমিত ছিল। পারমাণবিক চুল্লি প্লুটোনিয়াম তৈরিতে ব্যবহার করা সম্ভব হলেও বোমায় এর ব্যবহার তখনো সুদূরপরাহত মনে হচ্ছিল। তাই মড কমিটি মনে করেছিল তাদের আমেরিকায় স্থানান্তরিত হওয়া উচিত। সম্পদ একত্রিত করা বুদ্ধিমানের কাজ ছিল এবং আমেরিকার অনেক সুবিধা ছিল, বিশেষ করে ভারী জলের মতো উপকরণ প্রাপ্তি। হেনরি ডি স্মিথ, হ্যারল্ড ইউরি এবং হিউ টেলরের মতো মার্কিন বিজ্ঞানীরা ক্যামব্রিজ দলকে আমেরিকায় পাঠানোর জন্য জোর দিয়েছিলেন। অন্যদিকে, মার্কিন কর্মকর্তাদের নিরাপত্তা নিয়ে উদ্বেগ ছিল, কারণ ক্যামব্রিজ গ্রুপের ছয়জন জ্যেষ্ঠ বিজ্ঞানীর মধ্যে মাত্র একজন ব্রিটিশ ছিলেন। এছাড়া ফরাসি পেটেন্ট দাবি নিয়েও তাদের আপত্তি ছিল। এর মধ্যে পারমাণবিক শৃঙ্খল বিক্রিয়া নিয়ন্ত্রণ, ইউরেনিয়াম সমৃদ্ধকরণ এবং নিউট্রন মডারেটর হিসেবে ডিউটেরিয়াম ব্যবহারের পেটেন্ট অন্তর্ভুক্ত ছিল। এছাড়া প্লুটোনিয়াম উৎপাদন ও ব্যবহারের ওপর এগন ব্রেটশার এবং নরমান ফেদারের সাথে যৌথভাবে দুটি পেটেন্ট আবেদনও ছিল। মড কমিটির চেয়ারম্যান জর্জ থমসন একটি আপস প্রস্তাব করেন: দলটিকে কানাডায় স্থানান্তরিত করা।

## প্রতিষ্ঠা
পরবর্তী ধাপ ছিল কানাডীয়দের কাছে বিষয়টি উত্থাপন করা। টিউব অ্যালয়েসের দায়িত্বপ্রাপ্ত মন্ত্রী এবং লর্ড প্রেসিডেন্ট স্যার জন অ্যান্ডারসন কানাডায় ব্রিটিশ হাইকমিশনার ম্যালকম ম্যাকডোনাল্ডকে চিঠি লেখেন। ম্যাকডোনাল্ড পোর্ট রেডিয়ামে এলডোরাডোর ইউরেনিয়াম খনি এবং পোর্ট হোপের শোধনাগার নিয়ে কানাডার সাথে টিউব অ্যালয়েস আলোচনায় যুক্ত ছিলেন। ১৯৪২ সালের ১৯ ফেব্রুয়ারি ম্যাকডোনাল্ড, থমসন এবং টিউব অ্যালয়েসের পরিচালক ওয়ালেস একার্স এনআরসির প্রেসিডেন্ট সি. জে. ম্যাকেঞ্জির সাথে দেখা করেন, যিনি উৎসাহের সাথে এই প্রস্তাব সমর্থন করেন। পরের দিন তিনি তাদের সি. ডি. হাওয়ের (অস্ত্র ও সরবরাহ মন্ত্রী) কাছে নিয়ে যান।

হাও অ্যান্ডারসনকে তারবার্তা পাঠিয়ে কানাডীয় সরকারের নীতিগত সম্মতির কথা জানান, তবে প্রস্তাবিত ল্যাবরেটরির ব্যয়ের বিস্তারিত মূল্যায়ন চান। স্যার জন অ্যান্ডারসন উত্তরে জানান যে তিনি প্রায় ৩০ জন বিজ্ঞানী এবং ২৫ জন সহকারী নিয়ে একটি ল্যাবরেটরির পরিকল্পনা করছেন, যার মধ্যে ২২ জন বিজ্ঞানী এবং ৬ জন সহকারী ব্রিটেন থেকে পাঠানো হবে। আনুমানিক বার্ষিক ব্যয় ধরা হয়েছিল ৬০,০০০ পাউন্ড। তিনি সম্মত হন যে ব্যয় এবং বেতন ব্রিটিশ ও কানাডীয় সরকারের মধ্যে ভাগ করা হবে, তবে ব্রিটিশ অংশটি কানাডা থেকে পাওয়া এক বিলিয়ন ডলারের যুদ্ধকালীন উপহার থেকে আসবে। কানাডীয়রা এটি গ্রহণ করে। এরপর হাও এবং ম্যাকেঞ্জি ল্যাবরেটরি পরিচালনার চূড়ান্ত ব্যবস্থা করতে লন্ডনে যান। সিদ্ধান্ত হয় যে এটি হাও এবং ম্যাকডোনাল্ডের সমন্বয়ে গঠিত একটি পলিসি কমিটির মাধ্যমে পরিচালিত হবে এবং এনআরসির মাধ্যমে অর্থায়ন ও প্রশাসনিক কাজ চলবে, যেখানে হালবানের সভাপতিত্বে একটি কারিগরি কমিটি গবেষণার দিকনির্দেশনা দেবে।

কানাডীয়রা স্থির করে যে নতুন ল্যাবরেটরি মন্ট্রিলে হওয়া উচিত, কারণ যুদ্ধকালীন অটায়ার তুলনায় সেখানে আবাসন সুবিধা পাওয়া সহজ ছিল। তারা ১৯৪৩ সালের ১ জানুয়ারির মধ্যে সবকিছু প্রস্তুত করার আশা করেছিলেন, কিন্তু ল্যাবরেটরির জায়গার আলোচনা সফল হয়নি। এরপর বিকল্প জায়গার সন্ধান শুরু হয়। বেরট্রান্ড গোল্ডস্মিড ফরাসি জীববিজ্ঞানী অঁরি লজিয়েরের সাথে দেখা করেন, যিনি যুদ্ধের আগে ফ্রান্সে *[[Centre national de la recherche scientifique|সাঁত্র নাসিওনাল দ্য লা র্যশের্শ সিয়ঁতিফিক]]ের* প্রেসিডেন্ট ছিলেন। লজিয়ার বর্তমানে যেখানে শিক্ষকতা করছেন, সেই মন্ট্রিল বিশ্ববিদ্যালয়ের একটি নতুন ভবনের কিছু অব্যবহৃত অংশ নেওয়ার পরামর্শ দেন। এগুলো মেডিকেল স্কুলের জন্য রাখা হয়েছিল কিন্তু অর্থের অভাবে সরঞ্জমাদি বসানো হয়নি। প্রায় ২০০ বর্গমিটারের এই জায়গাটি অধিগ্রহণ করা হয়, কিন্তু এটিকে ল্যাবরেটরিতে রূপান্তর করতে বেশ কাজ করতে হয়েছিল এবং ১৯৪৩ সালের ফেব্রুয়ারির মাঝামাঝির আগে তা প্রস্তুত করা সম্ভব হয়নি। বিশ্ববিদ্যালয়ের স্থপতি আর্নেস্ট করমিয়ার এর পরিকল্পনা তৈরি করেন।

১৯৪২ সালের শেষদিকে প্রথম আটজন কর্মী মন্ট্রিলে পৌঁছান। তারা ছিলেন গোল্ডস্মিড ও পিয়ের অজের (ফ্রান্স), জর্জ প্লাজেক (চেকোস্লোভাকিয়া), এস. জি. বাউয়ার (সুইজারল্যান্ড), ফ্রিডরিখ প্যানেথ ও হালবান (অস্ট্রিয়া) এবং আর. ই. নিউয়েল ও এফ. আর. জ্যাকসন (ব্রিটেন)। আটলান্টিকের যুদ্ধ তখনো তীব্র ছিল এবং মানুষ ও সরঞ্জাম আলাদাভাবে যাতায়াত করায় জার্মান ইউ-বোটের আক্রমণের ঝুঁকিতে ছিল। বিজ্ঞানীরা ম্যাকগিল বিশ্ববিদ্যালয়ের মালিকানাধীন ডাউনটাউন মন্ট্রিলের ৩৪৭০ সিম্পসন স্ট্রিটের একটি বাড়িতে অবস্থান করেন। বাড়িটি শীঘ্রই এতটাই জনাকীর্ণ হয়ে পড়ে যে বাথরুমগুলোকেও অফিস হিসেবে ব্যবহার করতে হয়েছিল এবং বাথটাবের ভেতরে কাগজপত্র ও বই রাখা হতো। মার্চ মাসে মন্ট্রিল বিশ্ববিদ্যালয়ের প্রশস্ত জায়গায় স্থানান্তরিত হয়ে তারা স্বস্তি পান। ল্যাবরেটরির কর্মী সংখ্যা ৩০০ ছাড়িয়ে যায়, যার প্রায় অর্ধেকই ছিলেন লরেন্সের নিয়োগকৃত কানাডীয়।

প্লাজেক তাত্ত্বিক পদার্থবিজ্ঞান বিভাগের প্রধান হন। কোওয়ার্স্কিকে পরীক্ষামূলক পদার্থবিজ্ঞান বিভাগের প্রধান করার কথা থাকলেও হালবানের সাথে তার ব্যক্তিত্বের সংঘাত ঘটে এবং তিনি হালবানের অধীনে কাজ করতে রাজি হননি। এই সময়ে অন্য অনেক বিজ্ঞানীও কোওয়ার্স্কিকে ছাড়া যেতে রাজি হচ্ছিলেন না, কিন্তু ব্রিটিশ বৈজ্ঞানিক ও শিল্প গবেষণা বিভাগের স্থায়ী সচিব স্যার এডওয়ার্ড ভিক্টর অ্যাপলটন তাদের রাজি করান। কোওয়ার্স্কি ক্যামব্রিজেই থেকে যান এবং জেমস চ্যাডউইকের সাথে কাজ করেন। অজের তার পরিবর্তে পরীক্ষামূলক পদার্থবিজ্ঞান বিভাগের প্রধান হন। প্যানেথ রসায়ন বিভাগের প্রধান নিযুক্ত হন। ফ্রান্স থেকে পালিয়ে আসা আরও দুই বিজ্ঞানী ল্যাবরেটরিতে যোগ দেন: ফরাসি রসায়নবিদ জুল গেরোঁ, যিনি ক্যামব্রিজে মুক্ত ফ্রান্সের জন্য কাজ করছিলেন, এবং ব্রুনো পন্তেকোর্ভো, একজন ইতালীয় বিজ্ঞানী যিনি যুদ্ধের আগে ইতালিতে এনরিকো ফের্মির সাথে কাজ করেছিলেন।

কানাডীয় দলের জন্য লরেন্স এবং ম্যাকেঞ্জি কিছু শীর্ষস্থানীয় পারমাণবিক পদার্থবিদ নিয়োগের চেষ্টা করেন, যাদের সংখ্যা কানাডায় খুব কম ছিল। প্রথমজন ছিলেন ব্রিটিশ কলাম্বিয়া বিশ্ববিদ্যালয়ের জর্জ ভলকফ, যিনি রবার্ট ওপেনহেইমারের সাথে নিউট্রন তারার পদার্থবিজ্ঞান নিয়ে কাজ করেছিলেন। তারা ম্যাকমাস্টার বিশ্ববিদ্যালয়ের হ্যারি থোডকেও নেওয়ার চেষ্টা করেছিলেন, কিন্তু দেখা গেল ম্যানহাটন প্রকল্পের হ্যারল্ড ইউরিও থোডকে চাইছিলেন। পরে একটি সমঝোতা হয় যেখানে থোড মন্ট্রিলে কাজ করবেন কিন্তু ম্যাকমাস্টার বিশ্ববিদ্যালয়েই থেকে যাবেন। জে. কারসন মার্ক, ফিল ওয়ালেস এবং লিও ইয়াফের মতো প্রতিভাবান তরুণ কানাডীয় বিজ্ঞানীদেরও নিয়োগ দেওয়া হয়।

## গবেষণা

মন্ট্রিল ল্যাবরেটরি চুল্লি তৈরির বিভিন্ন দিক নিয়ে গবেষণা করেছিল। একটি ছিল সমজাতীয় চুল্লি , যেখানে ইউরেনিয়াম যৌগকে ভারী জলে মিশিয়ে একটি দ্রবণ বা 'মেওনিজ' (মন্ট্রিল দলের দেওয়া নাম) তৈরি করা হতো। এর ফলে শীতলীকরণ এবং প্লুটোনিয়াম আলাদা করা সহজ হতো। প্যানেথ, গোল্ডস্মিড ও অন্যরা এ ধরনের ইউরেনিয়াম যৌগ তৈরির পরীক্ষা করেন, কিন্তু প্রয়োজনীয় ঘনত্বের কোনো যৌগ খুঁজে পাননি। তারা সমৃদ্ধ ইউরেনিয়াম ব্যবহারের কথা ভাবলেও তা তখন পাওয়া সম্ভব ছিল না। ফলে তারা অসমজাতীয় চুল্লির দিকে মনোযোগ দেন, যেখানে ইউরেনিয়াম ধাতুর রড ভারী জলে ডুবিয়ে রাখা হতো। এতে ভারী জল কম লাগত, তবে জল বিয়োজিত হয়ে ডিউটেরিয়াম ও অক্সিজেন তৈরি হয়ে বিস্ফোরণের ঝুঁকি ছিল। প্রজনন চুল্লির প্রতিও তাদের গভীর আগ্রহ ছিল, যা ইউরেনিয়াম থেকে প্লুটোনিয়াম বা থোরিয়াম থেকে ইউরেনিয়াম-২৩৩ তৈরি করতে পারত। ইউরেনিয়াম থেকে থোরিয়াম আলাদা করার একটি পদ্ধতিও তারা উদ্ভাবন করেন।

একটি কার্যকরী পারমাণবিক চুল্লি তৈরির জন্য মন্ট্রিল ল্যাবরেটরি ট্রেইল থেকে আসা ভারী জলের ওপর নির্ভরশীল ছিল, যা আমেরিকানদের নিয়ন্ত্রণে ছিল। হালবানকে ফের্মি ও ইউরির সাথে আলোচনার জন্য নিউ ইয়র্কে পাঠানোর ব্রিটিশ প্রস্তাব আমেরিকানরা নাকচ করে দেয় এবং সব ধরনের সহযোগিতা বন্ধ করে দেয়। ১৯৪৩ সালের জুনের মধ্যে মন্ট্রিল ল্যাবের কাজ স্থবির হয়ে পড়ে। বিজ্ঞানীদের মনোবল ভেঙে যায় এবং কানাডীয় সরকার প্রকল্পটি বাতিলের প্রস্তাব দেয়। ব্রিটিশ সরকার বিপুল ব্যয় সত্ত্বেও একা পারমাণবিক অস্ত্র তৈরির কথা গুরুত্বের সাথে ভেবেছিল। ১৯৪৩ সালের আগস্টে কানাডার প্রধানমন্ত্রী ম্যাকেঞ্জি কিং কুইবেক সম্মেলনের আয়োজন করেন, যেখানে উইনস্টন চার্চিল এবং ফ্র্যাঙ্কলিন ডি. রুজভেল্ট সহযোগিতা পুনরায় শুরু করতে সম্মত হন। কুইবেক চুক্তির মাধ্যমে টিউব অ্যালয়েসকে ম্যানহাটন প্রকল্পের অধীনে আনা হয় এবং একটি সম্মিলিত পলিসি কমিটি গঠন করা হয়, যেখানে কানাডার প্রতিনিধিত্ব করেন হাও।

সহযোগিতার কিছু দিক দ্রুত শুরু হলেও মন্ট্রিল ল্যাবরেটরির বিষয়ে বিস্তারিত চূড়ান্ত করতে সময় লাগে। ম্যানহাটন প্রকল্পের পরিচালক লেসলি গ্রোভস, চ্যাডউইক এবং ম্যাকেঞ্জি আলোচনার মাধ্যমে কিছু সুপারিশ করেন যা ১৯৪৪ সালের ১৩ এপ্রিল অনুমোদিত হয়। ২০ মে একটি চূড়ান্ত চুক্তি স্বাক্ষরিত হয়। এর অধীনে আমেরিকানরা কানাডায় ভারী জল চুল্লি তৈরিতে সহায়তা করবে এবং ক্ষয়রোধী প্রযুক্তি ও বিকিরণের প্রভাব বিষয়ে প্রযুক্তিগত সাহায্য দেবে। তারা প্লুটোনিয়াম রসায়ন সম্পর্কে বিস্তারিত তথ্য না দিলেও ব্রিটিশদের পরীক্ষার জন্য তেজস্ক্রিয় ইউরেনিয়াম স্লাগ সরবরাহ করতে রাজি হয়। আমেরিকানরা ইতিমধ্যে তাদের নিজস্ব ভারী জল চুল্লি শিকাগো পাইল-৩ তৈরি করেছিল। ১৯৪৪ সালের সেপ্টেম্বরের হাইড পার্ক চুক্তির মাধ্যমে যুদ্ধোত্তরকালেও বাণিজ্যিক ও সামরিক সহযোগিতা অব্যাহত রাখার সিদ্ধান্ত হয়।

হ্যান্স ফন হালবান প্রশাসক হিসেবে দক্ষ ছিলেন না এবং ম্যাকেঞ্জি বা এনআরসির সাথে তার সুসম্পর্ক ছিল না। আমেরিকানরা তাকে নিরাপত্তার জন্য ঝুঁকিপূর্ণ মনে করত এবং ফরাসি পেটেন্ট নিয়েও আপত্তি ছিল। ১৯৪৪ সালের এপ্রিলে ওয়াশিংটনে এক সভায় সিদ্ধান্ত হয় যে কানাডা একটি ভারী জল চুল্লি তৈরি করবে। যারা ব্রিটিশ নাগরিক নন এমন বিজ্ঞানীরা চলে যাবেন এবং ১৯৪৪ সালের মে মাসে জন ককক্রফট মন্ট্রিল ল্যাবরেটরির নতুন পরিচালক হন। প্যানেথ চলে যাওয়ার পর ই. ডব্লিউ. আর. স্টিসি সহকারী পরিচালক এবং রসায়ন বিভাগের প্রধান হন। ভলকফ প্লাজেকের স্থলাভিষিক্ত হন এবং হালবান নিউক্লীয় পদার্থবিজ্ঞান বিভাগের প্রধান হিসেবে থেকে যান।

[থাম্ব|বাম|[Chalk River Laboratories|চক রিভার ল্যাবরেটরিতে এনআরএক্স এবং জিপ ভবন]]

১৯৪৪ সালের আগস্টে প্যারিস মুক্ত হওয়ার পর ফরাসি বিজ্ঞানীরা স্বদেশে ফিরে যেতে চেয়েছিলেন। ওজের ইতিমধ্যে ১৯৪৪ সালের এপ্রিলে ফরাসি বৈজ্ঞানিক মিশনে যোগ দিতে লন্ডনে ফিরে গিয়েছিলেন। হালবান ১৯৪৪ সালের নভেম্বরে লন্ডন ও প্যারিস সফরে যান, যেখানে ফ্রান্স ত্যাগ করার পর তিনি প্রথমবারের মতো ফ্রেদেরিক জোলিও-কুরির সাথে দেখা করেন। যদিও তিনি দাবি করেছিলেন যে তিনি তার প্রাক্তন বসের কাছে কোনো পারমাণবিক গোপনীয়তা ফাঁস করেননি (যদিও তিনি পেটেন্ট অধিকার নিয়ে আলোচনা করেছিলেন), তবুও হালবানকে এক বছর কাজ করতে বা উত্তর আমেরিকা ত্যাগ করতে দেওয়া হয়নি; তবে ১৯৪৫ সালের এপ্রিলে তিনি মন্ট্রিল ল্যাবরেটরি ত্যাগ করেন। ১৯৪৬ সালে তিনি ইংল্যান্ডে স্থায়ী হন। এরপর বি. ডব্লিউ. সার্জেন্ট নিউক্লীয় পদার্থবিজ্ঞান বিভাগের প্রধান হন। ককক্রফট গোল্ডস্মিট, গুয়েরন এবং কোয়ারস্কিকে ১৯৪৫ সালের জুন পর্যন্ত থাকার ব্যবস্থা করেন, যা পরে ১৯৪৫ সালের শেষ পর্যন্ত বাড়ানো হয়েছিল। গোল্ডস্মিট আরও দীর্ঘ সময় থাকতে ইচ্ছুক ছিলেন এবং ককক্রফটও তাকে রাখতে চেয়েছিলেন, কিন্তু গ্রোভস তাকে চলে যাওয়ার জন্য জোর দেন এবং মিত্রশক্তির ঐক্যের স্বার্থে তিনি তা মেনে নেন। ১৯৪৬ সালের জানুয়ারির মধ্যে সমস্ত ফরাসি বিজ্ঞানী চলে যান।

পূর্ণাঙ্গ এনআরএক্স চুল্লির কাজ শুরু করার আগে ল্যাটিস ডাইমেনশন , আবরণ উপাদান এবং নিয়ন্ত্রণ দণ্ডের মতো বিষয়গুলো সম্পর্কিত দলের হিসাবগুলো যাচাই করতে ১৯৪৪ সালের ২৪ আগস্ট একটি ছোট চুল্লি তৈরির সিদ্ধান্ত নেওয়া হয়। হালবান চলে যাওয়ার পর কোয়ারস্কি ল্যাবরেটরিতে যোগ দেন এবং তাকে ছোট এই চুল্লির দায়িত্ব দেওয়া হয়, যার নাম তিনি দেন জিপ (শূন্য শক্তি পরীক্ষামূলক গাদা এর সংক্ষিপ্ত রূপ)। নকশা তৈরিতে তাকে নিউজিল্যান্ডের চার্লস ওয়াটসন-মুনরো এবং কানাডার জর্জ ক্লেইন ও ডন নাজার সাহায্য করেন। মন্ট্রিল শহরের প্রাণকেন্দ্রে চুল্লি নির্মাণ করা সম্ভব ছিল না; তাই কানাডীয়রা অন্টারিওর চক রিভারে একটি স্থান নির্বাচন করে এবং গ্রোভস সেটি অনুমোদন করেন। এটি অটোয়া নদীর দক্ষিণ তীরে অটোয়া থেকে প্রায়  উত্তর-পশ্চিমে অবস্থিত।

মার্কিনরা তথ্য সরবরাহ এবং সফরের মাধ্যমে এই চুল্লি প্রকল্পে পূর্ণ সহযোগিতা করেছিল। গ্রোভস মন্ট্রিল ল্যাবরেটরিকে ১৯ শর্ট টন  ভারী জল এবং ৫ শর্ট টন বিশুদ্ধ ইউরেনিয়াম ধাতু ধার দেন এবং নিষ্কাশন প্রক্রিয়া তৈরির জন্য বিশুদ্ধ ও তেজস্ক্রিয় ইউরেনিয়াম ও থোরিয়ামের নমুনা সরবরাহ করেন। তেজস্ক্রিয় পদার্থগুলো টেনেসি অঙ্গরাজ্যের ওক রিজের ক্লিনটন ইঞ্জিনিয়ার ওয়ার্কসের ম্যানহাটন প্রজেক্টের এক্স-১০ গ্রাফাইট চুল্লি থেকে আনা হয়েছিল। প্রায় ১০ শর্ট টন মেশিনে তৈরি বিশুদ্ধ ইউরেনিয়াম দণ্ড সরাসরি কানাডার কাছে বিক্রি করা হয়। তিনি বিভিন্ন যন্ত্রপাতি, নকশা ও প্রযুক্তিগত তথ্যও সরবরাহ করেন, আমেরিকান বিজ্ঞানীদের দক্ষতা কাজে লাগানোর সুযোগ করে দেন এবং মন্ট্রিলে একটি লিয়াজোঁ অফিস খোলেন যার প্রধান ছিলেন মেজর এইচ. এস. বেনবো। মেটালার্জিক্যাল ল্যাবরেটরির মার্কিন পদার্থবিদ উইলিয়াম ওয়েল্ডন ওয়াটসন এবং এসএএম ল্যাবরেটরির রসায়নবিদ জন আর. হাফম্যানকে সেখানে নিযুক্ত করা হয়। ১৯৪৫ সালের নভেম্বরে তাদের স্থলাভিষিক্ত হন জর্জ ওয়েইল। ১৯৪৫ সালের ডিসেম্বরে বেনবোর স্থলাভিষিক্ত হন মেজর পি. ফারমিন, যাকে আবার ১৯৪৬ সালের ফেব্রুয়ারিতে কর্নেল এ. ডব্লিউ. নিলসন প্রতিস্থাপন করেন।

১৯৪৪ সালে চক রিভার ল্যাবরেটরি চালু হয় এবং ১৯৪৬ সালের জুলাই মাসে মন্ট্রিল ল্যাবরেটরি বন্ধ করে দেওয়া হয়। ১৯৪৫ সালের ৫ সেপ্টেম্বর জিপ 'ক্রিটিক্যাল' অবস্থায় (স্বয়ংসম্পূর্ণ বিক্রিয়া শুরু) পৌঁছায়, যা ছিল মার্কিন যুক্তরাষ্ট্রের বাইরে চালু হওয়া প্রথম পারমাণবিক চুল্লি। ৫ শর্ট টন ভারী জল এবং ৩.৫ শর্ট টন ইউরেনিয়াম ধাতু ব্যবহার করে এটি একটানা ৩.৫ ওয়াট ক্ষমতায় বা স্বল্প সময়ের জন্য ৩০ থেকে ৫০ ওয়াট ক্ষমতায় চলতে পারত। এরপর ১৯৪৭ সালের ২১ জুলাই আরও বড় এনআরএক্স চালু হয়। অন্য যেকোনো চুল্লির তুলনায় পাঁচ গুণ বেশি নিউট্রন ফ্লাক্স থাকায় এটি ছিল তৎকালীন বিশ্বের সবচেয়ে শক্তিশালী গবেষণা চুল্লি। মূলত ১৯৪৪ সালের জুলাই মাসে ৮ মেগাওয়াট ক্ষমতার নকশা করা হলেও, পরবর্তীতে নকশায় পরিবর্তনের মাধ্যমে এর ক্ষমতা ১০ মেগাওয়াটে উন্নীত করা হয়। যেমন—ভারী জল দ্বারা শীতলীকৃত এবং স্টেইনলেস স্টিলের আবরণযুক্ত ইউরেনিয়াম দণ্ডের পরিবর্তে হালকা জল দ্বারা শীতলীকৃত এবং অ্যালুমিনিয়াম আবরণযুক্ত দণ্ড ব্যবহার করা হয়।

১৯৪৬ সালের শেষ নাগাদ ভারী জলের খরচ বাদে মন্ট্রিল ল্যাবরেটরিতে মোট খরচ হয়েছিল ২ কোটি ২২ লক্ষ ৩২ হাজার মার্কিন ডলার। এনআরএক্স চুল্লিটি ব্রিটেন, মার্কিন যুক্তরাষ্ট্র এবং কানাডাকে ফিসাইল প্লুটোনিয়াম এবং ইউরেনিয়াম-২৩৩ এর উৎস সরবরাহ করেছিল। এটি ফসফরাস-৩২ এর মতো চিকিৎসা বিজ্ঞানে ব্যবহৃত আইসোটোপ দক্ষতার সাথে উৎপাদনের মাধ্যম হিসেবে কাজ করে। এছাড়া এখানে এমন সব গবেষণার সুবিধা ছিল যা কিছু সময়ের জন্য মার্কিন যুক্তরাষ্ট্রের চেয়েও উন্নত ছিল এবং এটি চুল্লির নকশা ও পরিচালনার সাথে সম্পর্কিত প্রচুর প্রযুক্তিগত তথ্য সরবরাহ করেছিল। ১৯৪৬ সালের কানাডীয় পারমাণবিক শক্তি আইন পাস হওয়ার সাথে সাথে চক রিভার ল্যাবরেটরির দায়িত্ব অ্যাটোমিক এনার্জি কন্ট্রোল বোর্ডের কাছে চলে যায়।

## পারমাণবিক গুপ্তচর
১৯৪৫ সালের ৫ সেপ্টেম্বর অটোয়ায় সোভিয়েত দূতাবাসের একজন সাইফার ক্লার্ক ইগর গুজেঙ্কো তার পরিবারসহ কানাডায় দলত্যাগ করেন। তিনি তার সাথে সোভিয়েত গোয়েন্দা সংস্থা (জিআরইউ) কর্তৃক কানাডায় পরিচালিত গুপ্তচরবৃত্তির নথিপত্রের অনুলিপি নিয়ে আসেন। এজেন্টদের মধ্যে ছিলেন অ্যালান নান মে, যিনি ১৯৪৫ সালের জুলাই মাসে জিআরইউ এজেন্ট পাভেল আনজেলভকে গোপনে ইউরেনিয়াম-২৩৩ এবং ইউরেনিয়াম-২৩৫ এর ছোট নমুনা সরবরাহ করেছিলেন; ফ্রেড রোজ, যিনি কানাডার একজন সংসদ সদস্য ছিলেন; এবং এনআরসি বিজ্ঞানী ইসরায়েল হালপেরিন, এডওয়ার্ড মেজেরাল এবং ডার্নফোর্ড স্মিথ। ১৯৫০ সালে সোভিয়েত ইউনিয়নে পালিয়ে যাওয়া পন্তেকরভোর বিরুদ্ধে দীর্ঘদিন ধরে গুপ্তচরবৃত্তিতে জড়িত থাকার সন্দেহ করা হয়েছিল। তিনি যে একজন সোভিয়েত এজেন্ট ছিলেন তার কোনো প্রমাণ কখনোই পাওয়া যায়নি, তবে জিআরইউ ইউরেনিয়ামের নমুনা এবং এনআরএক্স এর নীল নকশা সংগ্রহ করতে সক্ষম হয়েছিল যার উৎস নান মে হতে পারেন না, আর তাই পন্তেকরভোই এক্ষেত্রে প্রধান সন্দেহভাজন। ১৯৪৬ সালের ফেব্রুয়ারিতে যখন এই গুপ্তচর চক্রের কথা জনসমক্ষে আসে, তখন মার্কিনরা ব্রিটেন ও কানাডার সাথে তথ্য বিনিময়ের ব্যাপারে আরও সতর্ক হয়ে ওঠে।

## সহযোগিতার অবসান
[থাম্ব|ডান|পারমাণবিক অস্ত্র নিয়ে আলোচনার জন্য রাষ্ট্রপতি [Harry Truman|হ্যারি ট্রুম্যান এবং প্রধানমন্ত্রী ক্লেমেন্ট অ্যাটলি ও ম্যাকেঞ্জি কিং  এ আরোহণ করছেন, নভেম্বর ১৯৪৫]]
মন্ট্রিল ল্যাবরেটরি ছিল একটি সফল আন্তর্জাতিক উদ্যোগ, যদিও কানাডীয়রা মাঝে মাঝে ব্রিটিশদের কিছু কর্মকাণ্ডে ক্ষুব্ধ হতো যেগুলোকে তারা ঔদ্ধত্যপূর্ণ এবং সংবেদনহীন মনে করত। এমন একটি ঘটনা ঘটেছিল ১৯৪৫ সালের নভেম্বরে, যখন ব্রিটিশ সরকার কোনো পূর্ব আলোচনা ছাড়াই হঠাৎ ঘোষণা করে যে ককক্রফটকে ব্রিটেনের নতুন অ্যাটোমিক এনার্জি রিসার্চ এস্টাবলিশমেন্টের প্রধান হিসেবে নিযুক্ত করা হয়েছে, অথচ তখন এনআরএক্স চুল্লিটি নির্মাণাধীন ছিল। ককক্রফট ১৯৪৬ সালের সেপ্টেম্বর পর্যন্ত কানাডা ছাড়েননি, তবে এটি ছিল কানাডার সাথে সহযোগিতার ক্ষেত্রে ব্রিটিশদের আগ্রহ কমে যাওয়ার একটি নিশ্চিত লক্ষণ। ব্রিটিশরা তার স্থলে ব্রিটিশ পদার্থবিদ বেনেট লুইসকে স্থলাভিষিক্ত করার প্রস্তাব দেয়, কিন্তু শেষ পর্যন্ত কানাডীয় বংশোদ্ভূত ওয়াল্টার জিন চাকরিটি প্রত্যাখ্যান করার পরেই তাকে নিযুক্ত করা হয়।

অ্যাংলো-আমেরিকান সহযোগিতা যুদ্ধের পর বেশিদিন টেকেনি। ১৯৪৫ সালের ১২ এপ্রিল রুজভেল্ট মারা যান এবং হাইড পার্ক চুক্তি পরবর্তী প্রশাসনের জন্য বাধ্যতামূলক ছিল না। ব্রিটেন ও মার্কিন যুক্তরাষ্ট্রের মধ্যে 'বিশেষ সম্পর্ক' অনেকটাই ফিকে হয়ে যায়। ব্রিটিশ সরকার বিশ্বাস করেছিল যে আমেরিকা পারমাণবিক প্রযুক্তি শেয়ার করবে, কারণ ব্রিটিশরা এটিকে একটি যৌথ আবিষ্কার বলে মনে করত। ১৯৪৫ সালের ৯ নভেম্বর ম্যাকেঞ্জি কিং এবং ব্রিটিশ প্রধানমন্ত্রী ক্লেমেন্ট অ্যাটলি ওয়াশিংটন ডিসিতে যান এবং পারমাণবিক অস্ত্র ও পারমাণবিক শক্তির ভবিষ্যৎ সহযোগিতার বিষয়ে রাষ্ট্রপতি হ্যারি ট্রুম্যানের সাথে আলোচনা করেন। কুইবেক চুক্তির পরিবর্তে একটি 'মেমোরেন্ডাম অফ ইনটেনশন' (সম্মতি স্মারক) স্বাক্ষরিত হয় যা কানাডাকে একজন পূর্ণ অংশীদার করে তোলে। তিন নেতা একমত হন যে পূর্ণ এবং কার্যকর সহযোগিতা থাকবে, কিন্তু পারমাণবিক অস্ত্রের ক্ষেত্রে সহযোগিতা পুনরারম্ভের ব্রিটিশ আশা বৃথা যায়। মার্কিনরা শীঘ্রই স্পষ্ট করে দেয় যে সহযোগিতা শুধুমাত্র মৌলিক বৈজ্ঞানিক গবেষণার মধ্যে সীমাবদ্ধ থাকবে।

১৯৪৬ সালের ফেব্রুয়ারিতে কম্বাইন্ড পলিসি কমিটির সভায় কানাডার সাথে কোনো পূর্ব আলোচনা ছাড়াই ব্রিটিশরা যুক্তরাজ্যে একটি গ্রাফাইট-মডারেটেড পারমাণবিক চুল্লি তৈরির ঘোষণা দেয়। এতে ক্ষুব্ধ হয়ে হাউ কানাডীয় রাষ্ট্রদূত লেস্টার বি. পিয়ারসনকে কমিটিকে জানাতে বলেন যে ব্রিটেন ও কানাডার মধ্যে পারমাণবিক সহযোগিতা শেষ হয়ে গেছে। কানাডীয়দের আশ্বাস দেওয়া হয়েছিল যে চক রিভার ল্যাবরেটরি একটি যৌথ উদ্যোগ হবে, তাই তারা ব্রিটিশ সিদ্ধান্তকে বিশ্বাসের লঙ্ঘন হিসেবে গণ্য করে। ১৯৪৬ সালের এপ্রিলে অ্যাংলো-আমেরিকান সহযোগিতা অনেকাংশেই শেষ হয়ে যায় যখন ট্রুম্যান ঘোষণা করেন যে মার্কিন যুক্তরাষ্ট্র প্লুটোনিয়াম উৎপাদন চুল্লির নকশা, নির্মাণ বা পরিচালনায় ব্রিটেনকে সাহায্য করবে না। মার্কিনরা সম্মত হয়েছিল যে কানাডায় এ ধরনের সুবিধা তৈরি করা যেতে পারে, কিন্তু ব্রিটিশরা ফিসাইল পদার্থের সরবরাহের জন্য কানাডার ওপর নির্ভরশীল হতে রাজি ছিল না। 

## তথ্যসূত্র

## টীকা
* 
* 
* 
* 
* 
* 
* 
* 
* 
* 

## বহিঃসংযোগ
* 
* 

বিষয়শ্রেণী:ন্যাশনাল রিসার্চ কাউন্সিল (কানাডা)
বিষয়শ্রেণী:পারমাণবিক গবেষণা প্রতিষ্ঠান
বিষয়শ্রেণী:কানাডার গবেষণা প্রতিষ্ঠান
বিষয়শ্রেণী:যুক্তরাজ্যের পারমাণবিক ইতিহাস
বিষয়শ্রেণী:ম্যানহাটন প্রজেক্টের ইতিহাস
বিষয়শ্রেণী:কানাডায় পারমাণবিক প্রযুক্তি
বিষয়শ্রেণী:মন্ট্রিল বিশ্ববিদ্যালয়
বিষয়শ্রেণী:মন্ট্রিলের ইতিহাস
বিষয়শ্রেণী:দ্বিতীয় বিশ্বযুদ্ধে কানাডা
বিষয়শ্রেণী:১৯৪২-এ কানাডায় প্রতিষ্ঠিত
বিষয়শ্রেণী:১৯৪৬-এ কানাডায় বিলুপ্ত
বিষয়শ্রেণী:যুক্তরাজ্য–যুক্তরাষ্ট্র সম্পর্ক
বিষয়শ্রেণী:কানাডা–যুক্তরাজ্য সম্পর্ক
বিষয়শ্রেণী:কানাডা–যুক্তরাষ্ট্র সম্পর্ক

বিষয়শ্রেণী:কানাডায় বিজ্ঞান ও প্রযুক্তি
বিষয়শ্রেণী:দ্বিতীয় বিশ্বযুদ্ধকালীন কানাডা
বিষয়শ্রেণী:নিউক্লীয় প্রযুক্তি